སློབ་གསོ་ནི་མི་རིགས་དང་རྒྱལ་ཁབ་དར་རྒྱས་སུ་འགྲོ་བའི་སྒུལ་ཤུགས་གཙོ་བོ་ཡིན་ལ།ཚན་རྩལ་དང་རིག་གནས།དཔལ་འབྱོར།དམག་དོན་སོགས་འཕེལ་བར་མེད་དུ་མི་རུང་བའི་མ་ལག་འགངས་ཆེན་ཞིག་ཡིན་པར་མ་ཟད།ཐུན་མོང་དང་མི་སྒེར་གྱི་མི་ཚེའི་མདུན་ལམ་དང་འཚོ་བ།རེ་འདུན་བཅས་ཐག་གཅོད་ལེགས་པོ་ཞིག་བྱེད་དགོས་ཚེའང་སློབ་གསོ་ལ་བརྟེན་དགོས།ལྷག་པར་དུ་སྒྲིག་གཞི་ལེགས་ཤིང་སྤུས་ཀ་བཟང་བ།གོ་རིམ་དང་ལྡན་པའི་སློབ་གསོའི་མཁའ་དབུགས་ཁྲོད་ནས་འཚར་ལོངས་བྱུང་བའི་མི་ཞིག་ཡིན་ཚེ།ཐུན་མོང་མ་ཡིན་པའི་ཤེས་རྟོགས་ཀྱི་ནུས་པ་དང་བསམས་གཞིག་གི་ནུས་པ།མི་རང་ཉིད་ཀྱིས་སྤྱི་ཚོགས་འཚོ་བའི་ཁྲོད་ནས་ཐོན་པའི་ནུས་ཤུགས་སོགས་གང་ཅིའི་ཐད་ནས་དཔག་ཚེའང་རྒྱུ་སྐར་ཁྲོད་ཀྱི་ཟླ་བ་ལྟ་བུ་ལགས།སྤྱི་ཚོགས་ཤིག་ལའང་འཕེལ་རྒྱས་ཀྱི་འགྲོ་ལམ་ངེས་ཅན་ཞིག་དགོས་ཚེ།ངེས་པར་དུ་སྤྱི་ཚོགས་ཀྱི་གྲུབ་ཆ་གཙོ་བོ་མི་རྣམས་ཀྱི་སྤུས་ཀ་མཐོར་འདེགས་སུ་གཏོང་རྒྱུ་ནི་ཆེས་གལ་ཆེ་ལ།སློབ་གསོའི་སྒྲིག་གཞི་སྔོན་ཐོན་དང་ཚགས་དམ་པ།སྣ་སྒོ་འཛོམས་པ།ནུས་པ་ལྡན་པ་ཞིག་ཡིན་ན་ནི་ཁྱོན་ཡོངས་ནས་སྤྱི་ཚོགས་འཕེལ་རྒྱས་སུ་འགྲོ་བར་ནུས་ཤུགས་རྩོལ་མེད་དུ་ཐོན་ཐུབ་པ་རེད།དེའི་རྐྱེན་གྱིས་རང་རེའི་བོད་ལ་ཆ་མཚོན་ནའང་སློབ་གསོ་ནི་རང་ཉིད་ཀྱི་སྲིད་འབྱོར་རིག་གསུམ་དང་མིའི་སྤུས་ཀའཚོ་བའི་ཆུ་ཚད་སོགས་འཕེལ་བྱེད་ཀྱི་རྒྱུ་རྐྱེན་གཙོ་བོར་སྲིད་མོད།ཡིན་ནའང་འདི་ཉིད་འཕེལ་རྒྱས་སུ་འགྲོ་དགོས་ན།གོང་དུ་བརྗོད་པ་བཞིན་སྤྱི་ཚོགས་ཀྱི་གྲུབ་ཆ་གཙོ་བོ་མི་ལ་འཕྲད་ཡོད་པས།ཐོག་མར་མིའི་སྤུས་ཀ་དང་ཤེས་བྱའི་ཚད་རིམ།བསམ་བློ།ཀུན་སྤྱོད་སོགས་གང་ཅིའི་ཐད་ནས་མཐོར་འདེགས་སུ་གཏོང་དགོས།གོང་གསལ་གྱི་སྣང་ཚུལ་འདི་དག་འཕེལ་རྒྱས་སུ་འགྲོ་དགོས་ན་གཙོ་བོར་སློབ་གསོ་ལ་བརྟེན་དགོས་པ་རེད།